《渔家傲 和》
元代·许有孚

莫讶圭塘春缥缈。要知生意从冬杪。柳动长堤冰泮沼。庭院悄。旧巢又见来玄鸟。九十韶华容易老。镜中勋业惭频照。招饮便须忙罢钓。休醉了。东君要听渔家傲。

作者简介：汤阴人，字可行。许有壬弟。文宗至顺元年进士，授湖广儒学副提举，改湖广行省检校。累除南台御史，迁同佥太常礼仪院事。与有壬父子唱和，成《圭塘欸乃集》。